text: Bedstemor og farfar er nu online
  30 marts 2015 kl. 12.12
  I Aabenraa er Ipads rykket ind på de forskellige plejehjem. Det skal gøre kommunikationen med familien og praktiske opgaver lettere.
  Aabenraa har som den eneste kommune i Danmark forsøgt sig med Ipads til beboerne på plejehjemmet Rise Parken. Her kan beboeren sende beskeder til familien, tale sammen over video, sende billeder og ordne praktiske gøremål som fx at bestille mad. Og ordningen er nu gået så godt, at den udvides til andre plejehjem i kommunen og til Tønder kommune.
  - Vi ser meget frem til at få prøvet løsningen af i stor skala sammen med Tønder Kommune. Samarbejdet vil give os værdifuld viden, som vi kan bruge, når vi fremover arbejder videre med at udvikle velfærdsteknologi, som kan højne livskvaliteten for vores ældre og handicappede medborgere, og som kan støtte dem i at mestre deres egne liv, siger Povl Kylling Petersen, der er formand for Social- og Sundhedsudvalget i Aabenraa Kommune.
  Aabenraa kommune startede i 2012 et samarbejde med it-virksomheden Life-Partners A/S.
  